időmérték
[ 35 ]

Erdős Virág

könnyei

– részlet –

© Erdős Virág, 2022

Válaszd az Intelligens optimalizálás
figyelmen kívül hagyása opciót!

(Wolt Tudásbázis)

Viszony

Nem én főztem, nem nekem kell megenni.

A testem reklámfelület, az arcom maszk.

Én egy keresztnév vagyok, te egy keresztnév vagy.

A biciklim egy mozgó pont, a vacsorád egy háromjegyű szám.

Applikáción keresztül követed az útvonalamat.

Applikáción keresztül értesülök a tejallergiádról.

Tudom a kódot, amivel bejuthatok hozzád.

Tudod a számot, amin panaszt tehetsz rám.

Magázlak, te letegezel.

Jó napottal köszönök, te azt mondod: heló.

Szép napot kívánok, te azt mondod: csá.

Ismerem a lakcímedet, tehát megvan rólad a véleményem.

Ismered a foglalkozásomat, tehát megvan rólam a véleményed.

Mosolyogsz rám, mert örülsz a vacsorádnak.

Mosolygok rád, mert borravalót remélek tőled.

Jelzem feléd, hogy késésben vagyok.

Jelzed felém, hogy elmehetek.

Holnap az utcán nem fogsz megismerni.

Holnap az utcán nem foglak megismerni.

Ha költő lennék, szájon csókolnálak.

Ha költő lennék, hasba szúrnálak.

Ha költő lennék, beleköpnék a levesedbe.

Nem vagyok költő.

Futár vagyok.

Nyugi.

Következő feladataid

A freemeteo tájékoztat,

hogy Budapesten ítéletidő várható. Csekkold.

A biciklid figyelmeztet,

hogy kontakthibás. Biztasd.

Egy járókelő szól,

hogy ez egy járda. Gondolkozz el.

Valami azt súgja, hogy a Kánaán

nem erre van. Nyugodj bele.

Az egyik pultos szól,

hogy várni kell. Menj ki.

A másik pultos szól,

hogy kész. Menj be.

A társadalom kinyilvánítja,

hogy értékeli a tehetségedet. Hajts.

A Google Maps kiszámolja,

hogy három és fél kilométer. Küzdj.

Az applikáció jelzi,

hogy mínuszban vagy. Szorongj.

Az operátor belengeti,

hogy szerződésbontás. Rettegj.

A lift sajnálja,

de kulcsos. Értsd meg.

A vevő azt mondja,

ő mást kért. Oldd meg.

Az idegrendszered erősködik,

hogy mindennek van egy határa. Érvelj.

Egy ismerősöd közli,

hogy meg se ismert. Konfabulálj.

A gimnáziumi osztálytársad a Japanika

teraszán ül. Nézz félre.

Az egyetemi csoporttársad a Zeneakadémia

előtt kéreget. Adj hálát.

A biciklid a Kerepesi úti kereszteződés

közepén megáll. Add föl.

Egy Jeep Cherokee azt kívánja,

hogy rákosodjon el a végbeled. Köszönd meg.

Egy GLS-furgon beléd csapódik,

azonnal meghalsz. Kérj bocsánatot.

Valaki mögéd lép, megragadja a tarkódat,

és belenyomja az arcodat a billentyűzetbe. Írj.

Budapest ’20

Minden este nyolckor ledobják az atombombát.

A kihalt városban futárok cikáznak fel-alá.

Több száz özvegy varsányiné.

A túlélők az ajtók mögött várakoznak.

Mindenki hozott szalonnát akar.

lírai önarckép pandémiával

egy bedöglött

pedelec a kempinski előtt

plusz egy bőven éjszakába

nyúló délelőtt

lekapcsolt óriáskerék: a nagy mű

megíratlanul

állok veszteségesen

és kivilágítatlanul

Tartalom

Viszony

Következő feladataid

Budapest ’20

lírai önarckép pandémiával

44 gondolatébresztő látvány

evangélium és biodiverzitás

Ül, fekszik, marad

A kislány, aki mindenkit szeretett

Párhuzamos életrajzok

Az ételfutárok útja az osztályhatalomhoz (Sas utca 4.) és vissza

Honismeret

az ellenállás tere

Nincs cím

A biciklizésben az a jó, hogy addig se vagyok

Báb

no border

Adventi élménynaptár biciklis futárok számára

gif

KÁIN SQUARE

Azóta néha észreveszem magamon, hogy

Végső kérdés a választás szabadságáról

a költészet napja

face painting

A képviseleti költészet apoteózisa

pedig nem

Normál hangerő

A múzsa halála

Kriptahangulat négy hangra

Egyke

lost

Van egy cigány

Most őszintén

Stílusgyakorlat

Tűz, tűz, avagy én és a kánon

buborékok

Hatásvizsgálat

Ilyen a Svájc

Misszilis

Proust

duna

∼

időmérték: időtálló, mértékadó verseskötetek a magyar és a világirodalomból. Versek úton lévőknek.

ERDŐS VIRÁG 1968-ban született Budapesten. Legutóbbi verseskönyvei a Magvetőnél: Hátrahagyott versek (2017), ötven plusz (2018), Hősöm (2020).

A buborékok című vers eredetileg egy BUBORÉK témájú, a Petőfi Irodalmi Múzeum (PIM) által támogatott szépirodalmi pályázatra készült
A Proust-kérdőív kérdéseit angolból fordította: litera.hu

MAGVETŐ
KÖNYVKIADÓ ÉS KERESKEDELMI KFT.
www.magveto.hu
www.facebook.com/magveto
magveto.kiado@lira.hu
Felelős kiadó Dávid Anna

Felelős szerkesztő Turi Tímea
Korrektor Schmal Alexandra
A szerző portréját Debreczeni Fanni készítette
Művészeti vezető Pintér József
Műszaki vezető Takács Klári

ISBN 978 963 14 4187 1

Forgalmazza eKönyv Magyarország Kft.

www.ekonyv.hu
Elektronikus könyv Nagy Lajos

Felhasznált betűtípus:
Noto Serif – SIL Open Font License